M. Číž, poslanec: (2003-06-20):
Z. Martináková, podpredsedníčka NR SR: Pán poslanec Tkáč, nech sa páči. V. Tkáč, poslanec: Vážená pani podpredsedníčka, vážení členovia vlády, dámy a páni. Serióznej časti opozície ide o vyslovenie nedôvery podpredsedovi vlády pre európsku integráciu pánovi Csákymu. Nejde o pokus o odvolanie, ide o skutočný prejav vôle časti opozície, ktorá chce zvýrazniť svoj postoj k situácii, ktorá nastáva na poste vicepremiéra vlády Slovenskej republiky. V tejto súvislosti stojí skutočne pred nami otázka, či má ešte vôbec zmysel pre daňových poplatníkov platiť posty podpredsedov vlády. Je to zásadná otázka, o ktorej hovorili niektorí predrečníci, pretože sa domnievam, že z hľadiska slovenskej štátnosti usporiadania príslušných orgánov vrátane ich vzájomných vzťahov a kompetencií v súčasnosti integračný proces nezvládame. Nezvládame ho z toho dôvodu, že je tu celý rad inštitúcií, orgánov a poverených osôb s nevyjasnenými kompetenciami. Zásadnou otázkou v tejto súvislosti je skutočne filozofická otázka problému kontroly exekutívy vo vzťahu k integračnému procesu zo strany zákonodarného orgánu. Niekoľkokrát sme vystupovali v Národnej rade viacerí o týchto otázkach s tým, že v severských štátoch či v Nemecku pôsobia takzvané Grand Committees, ktoré pravidelne kontrolujú, dokonca 52-krát do roka, exekutívu, akým spôsobom vyjednáva exekutíva jednotlivé otázky súvisiace s rozhodovaním inštitúcií Európskej komisie v Bruseli, Luxemburgu, Štrasburgu či na iných miestach. V tejto súvislosti naozaj dozrel čas na zmenu ústavného systému, aby sa riešili vzájomné vzťahy a pozície medzi zákonodarnou - najmä - a výkonnou mocou vo vzťahu k prijímaniu a rozhodovaniu v spoločných kompetenciách Európskej únie, jej orgánov a orgánov Slovenskej republiky. Druhou zásadnou otázkou v tejto oblasti je postavenie funkcionárov vlády Slovenskej republiky. Ak by sme porovnávali aj kompetencie funkcionárov vlád z čias federálu, tak skutočne musím povedať, že v čase šokovej terapie, ekonomickej reformy pri zavádzaní politických reforiem začiatkom deväťdesiatych rokov posty podpredsedov vlády mali svoju zásadnú funkčnosť. A tu je zásadný problém. Súčasný podpredseda vlády Slovenskej republiky v podstate nezodpovedá za nič, nemá žiadnu kompetenciu a nerozhoduje o ničom. Z toho potom vyplýva, že, samozrejme, pri akýchkoľvek pokusoch o vymedzenie zodpovednosti podpredsedu vlády dochádza k paradoxným situáciám, keď sú to v podstate kolokviá, kde sa diskutuje, a výsledok je dopredu jasný. Chcem v tejto súvislosti napríklad uviesť, že podpredsedovia vlády, obaja, ktorí sú dnes na čiastočnom opozičnom pranieri, sú v podstate ľudia, ktorí majú za sebou napríklad jednoduché vzdávanie sa kompetencií alebo jednoduché vzdávanie sa zodpovednosti. Kým pán podpredseda vlády Mikloš v minulosti bez mihnutia oka povedal, že prestáva riadiť a koordinovať aktivity v oblasti reformy verejnej správy, pán podpredseda vlády Csáky sa istým nedôstojným spôsobom zbavoval kompetencií vo vzťahu k rómskej otázke. Všetci si pamätáme toto obdobie, ktoré bolo nevkusné, najmä v situácii, keď sa dokonca v európskych inštitúciách budujú nové zaujímavé orgány, ktoré majú riešiť práve rómsky problém. Chcem tým spomenúť napríklad prípravu európskeho konzultatívneho parlamentu Rómov, ktorý vzniká pod egidou fínskej prezidentky Tarie Halonenovej. V tejto súvislosti naozaj je tu otázka, akým spôsobom treba hodnotiť postavenie podpredsedov vlády z hľadiska ich koordinačnej funkcie a tou koordinačnou funkciou je aj otázka na pána vicepremiéra Csákyho. Ja by som sa skutočne verejne rád opýtal, koľkokrát neformálne zvolal ministrov a za akým účelom, kedy diskutovali o otázkach týkajúcich sa jednotlivých spoločných agend viacerých rezortov, pretože aj toto je postavenie podpredsedu vlády. Ak tak neučinil, a myslím si, že to patrí aj na bod, ktorý budeme prerokúvať po tomto bode, tak v tejto situácii je naozaj otázka opodstatnenosti podpredsedu vlády a tejto funkcie. Chcel by som v tejto súvislosti uviesť ďalej to, že pri súčte káuz, v ktorých pán podpredseda vlády Csáky vystupoval v poslednom období, boli aj veľmi pochybné aktivity v súvislosti s prideľovaním zákaziek, štátnych objednávok a v ekonomicko-finančnej oblasti. Tiež by som sa rád opýtal pána podpredsedu vlády Csákyho, aké má inštitúcie vytvorené pre rozdeľovanie grantov a finančných prostriedkov v súvislosti s reklamnou kampaňou pri referende o vstupe do Európskej únie. Veľmi závažným problémom v tejto oblasti je, a pani navrhovateľka kolegyňa Beňová to hovorila, to je otázka starostlivosti alebo koordinácie aktivít v oblasti osobitných skupín občanov. Kým v minulých rokoch funkčne pôsobil koordinačný výbor pre otázky zdravotne postihnutých občanov, kým sa skutočne do tohto orgánu nominovali vysokí funkcionári, štátni tajomníci či až ministri, aby to bol funkčný orgán, v tejto súvislosti takéto aktivity postupne končia. Obdobne to platí - okrem zdravotne postihnutých občanov - pre koordináciu postavenia žien v spoločnosti, či to, čo už kdesi inde majú postavené dokonca na úrovni ministrov, a to je otázka rovnosti šancí ako novej dimenzie, ktorá súvisí s oblasťou sociálnej vyučenosti a sociálnej kohézie ako nových hodnôt sociálnej Európy. V tejto súvislosti je veľmi zásadnou otázkou koordinácia rómskej problematiky a vytvárania inštitúcii, ale aj konkrétnych systémových opatrení, ktoré by pohli rómsky problém dopredu. Chcel by som zvýrazniť aj otázky týkajúce sa koordinácie Európskej únie z hľadiska verejnej štátnej služby. Myslím si, že tie chaotické, náhodné kroky, ktoré súvisia s tým, že sa objaví zrazu číslo 436, či 460 alebo ďalšie počty úradníkov vo verejnej či štátnej službe špeciálne orientovaných na to, to vyplýva aj zo spoluzodpovednosti súčasnej vládnej koalície, ktorá prepúšťala práve odborníkov v oblasti európskej integrácie začiatkom roku 1999 a v tejto súvislosti naozaj vystupuje problém, či platové zvýhodnenie takejto skupiny ľudí, ktorí majú vopred určenú agendu, nie je ústavnoprávna záležitosť, ktorá môže skončiť na ústavnom súde, pretože preferovanie ľudí podľa pracovnej agendy cez financie, cez platy, je v podstate vytváranie nerovnosti príležitostí pre tých, ktorí plnia iné funkcie v štátnej službe či vo verejnej službe. Model takéhoto preferovania a diferencovania ľudí v štátnej a verejnej službe skutočne môže skončiť na ústavnom súde. Chcel by som v tejto oblasti teda predovšetkým uzavrieť problém, že naozaj nevidím dôvod, ak sa nezmenia kompetencie medzi vzájomnými vzťahmi ústavných orgánov, aby som videl ďalšiu opodstatnenosť vôbec vytvárania postov podpredsedov vlády. Je to vyslovene opozično-koaličná záležitosť týkajúca sa v podstate vytvárania záhadných, bizarných kombinácií pri tvorbe vládnych koalícií a je to v podstate úrad, ktorý nie je vytvorený pre funkčnosť veci, pre funkčnosť štátnej služby, ale pre funkčnosť určitých politických zoskupení. Aj to všetko, to, čo som hovoril, viedlo poslancov Ľudovej únie k tomu, aby sme spolu podpísali návrh na odvolanie vicepremiéra Csákyho z jeho funkcie. Ďakujem vám za pozornosť. (Potlesk.) Z. Martináková, podpredsedníčka NR SR: Otváram možnosť hlásiť sa do rozpravy k tomuto bodu programu ústne. Pán poslanec Blanár, pán poslanec Mečiar. Uzatváram možnosť hlásiť sa ústne do rozpravy. Pán poslanec Blanár.